‘‘ዓባይ ዛሬ እንደስሙ ሆነ፤ ዓባይ ትልቅ ማለት ነው። እስከ ዛሬ ግን አባይ፣ አስቸጋሪ ነበር።’’ ርእሰ መሥተዳድር ተመሥገን ጥሩነህ
ባሕር ዳር፡ ሐምሌ 16/2012 ዓ.ም (አብመድ) የታላቁ ሕዳሴ ግድብ ግንባታ የመጀመሪያ ዙር የውኃ ሙሌት መጠናቀቁን በተመለከተ የአማራ ክልል ርእሰ መሥተዳድር ተመሥገን ጥሩነህ መግለጫ ሰጥተዋል፡፡ በመግለጫቸውም ‘‘ዓባይ ስለእርሱ ሲባልበት የኖረውን ትርክት ሁሉ ሰበረ። ሀገሩን አይጠቅምም፤ ለወገኑ አይሆንም ይባል ነበር። ዛሬ ዓባይ ቃሉን በተግባር ቀየረው’’ ብለዋል።የታላቁ ሕዳሴ ግድብ የዓባይ ወንዝን የሺህ ዓመታት ታሪክ የቀየረ መሆኑን ያስታወቁት ርእሰ መሥተዳድሩ ‘‘ከተሠራ የማይቀየር የለም፤ ዓባይን ከትሮ ለሀገር ጥቅም ማዋል ከተቻለ ሌሎችንም ሀብቶቻችንን ለሀገር ጥቅም ማዋል እንድንችል በር ይከፍታል’’ ብለዋል‘‘ዓባይ በምጥ ነብስ ዘራ’’ ሲሉ ኢትዮጵያውያን ግድቡን ከዚህ ደረጃ ለማድረስ የጣሩትን ፈታኝ ጥረት ያመለከቱት አቶ ተመሥገን ‘‘ብዙዎች ዶልተውበት፤ ባንዳ ሆነው ሀገራዊ ክብራቸውን ቢሸጡም ኢትዮዽያውያን ከአዲሱ የለውጥ አመራር ጋር በጋራና በትብብር የሀገራዊ አደራ እና ሀገራዊ ክብር ምንነትን፣ከሆድ አደርነት ነፃ ሆኖ ዓባይ የሀገር ኩራት እንጂ ባላንጣ ላይሆን በተግባር ሀገር በቀል አድርገውታል’’ ብለዋል።የክልሉ ሕዝብና መንግሥት የዓባይ የማጠቃለያ ምዕራፍ የሆነውን ዘላቂ ተጠቃሚነትን በቀጣይነት ለማረጋገጥ ማንኛውንም የሚጠበቅባቸውን ተግባር ለማከናወን እንደከዚህ ቀደሙ ሁሉ ዝግጁ መሆናቸውንም አረጋግጠዋል፡፡‘‘ለክልላችን እና የኢትዮጵያ ሕዝቦች እንኳን ደስ አለን! አላችሁ!’’ ሲሉም ደስታቸውንና መልካም ምኞታቸውን ገልጸዋል፡፡ዘጋቢ፡- ስማቸው እሸቴ